El I Trofeu Nivells Rollart Vila de l'Eliana se celebrarà aquest cap de setmana
18 de novembre de 2022

El Poliesportiu Municipal acollirà aquest mateix cap de setmana, del 19 i 20 de novembre, el I Trofeu Nivells Rollart Vila de l'Eliana, organitzat pel Club de Patinatge Artístic (CPA) de l'Eliana, en col·laboració amb l'Ajuntament i la Federació de Patinatge de la Comunitat Valenciana (FPCV).

Un espectacle en el qual destaca la part més artística del patinatge sobre rodes i en el qual es valoren les habilitats tècniques, transicions, performance i coreografia. Durant els matins i les vesprades del dissabte i el diumenge es disputaran un total de sis nivells, que culminaran amb el lliurament de trofeus de cada categoria.

Participen, a més del local, els clubs de Tavernes Blanques, Sobrerodes Xeresa, Quart de Poblet, Patinem Oliva, CPA Xen Silla, CPA Edeta Llíria i CPA Arabesco, a més del CP Villena, CP Patín Raspeig, CP Daimús, CP Aldaia, Villa de Biar, Piruetes, Ciutat de València, Alas de Sagunto i CP Manises.

L'edil de Política Esportiva, Concha Montaner, ha celebrat aquesta primera edició del trofeu, com a impuls a aquest esport en la localitat i ha animat a la ciutadania a assistir com a públic i gaudir de les espectaculars coreografies durant tot el cap de setmana.